18.2.2017

Pokračovanie úvahy O. H. Caffarela o téme:

**„Kresťanské manželstvo vo svetle manželstva Jozefa a Márie“.**

**Kresťanské tajomstvo**

„Úplne obyčajná rodina, taká istá ako mnohé iné“ – tak museli zmýšľať obyvatelia Nazareta o Jozefovi, Márii a Ježišovi. Keby však vedeli! Určite by vykríkli ako ich predok Jakub, keď sa prebudil z neobvyklého sna v Betel: **„Naozaj je Jahwe na tomto mieste, a ja som to nevedel! Aké hrozné je toto miesto! Nie je to nič menšie ako Boží dom a nebeská brána!“** (Gn 28,16-17). Tento výkrik sa dokonalé hodí na dom tesára Jozefa, tak všedného v ľudských očiach, ale v ktorom sa odohráva veľké tajomstvo.

Je to taktiež tajomstvo každej kresťanskej rodiny, lebo Kristus nás uisťuje: **„Kde sú dvaja alebo traja zhromaždení v mojom mene, tam som ja medzi nimi“** (Mt 18,20). Klement Alexandrijský ako prvý aplikoval tieto slová na kresťanskú rodinu: **„Kto sú tí dvaja alebo traja, ak nie otec, matka a dieťa?“** A preto, čo sa zdá byť výsadou jednej rodiny z Nazareta, je v skutočnosti výsadou každej kresťanskej rodiny.

Bolo pre Jozefa a Máriu ľahšie veriť v toto tajomstvo? Tí, ktorí tak zmýšľajú zabúdajú, že Ježišovi rodičia tiež rástli vo viere; vôbec im nebolo ľahšie uznať v Dieťati, ktoré sa hralo v dielni svojho otca, Svätého Boha Izaiáša než teraz kresťanskej rodine uveriť v prítomnosť osláveného Krista medzi nimi. „Spravodlivý bude žiť z viery“ (Ha 2,4) – hovorí Boh. V takomto temnom svetle viery je potrebné hľadieť na tajomstvo kresťanskej rodiny.

(pokračovanie na budúci mesiac)